ಬ್ರೆಕ್ಸಿಟ್ ಬ್ರಿಟನ್ ಎಕ್ಸಿಟ್.. ಸಂಪೂರ್ಣ ಮಾಹಿತಿ ಇಲ್ಲಿದೆ ನೋಡಿ masthmagaa.com: ಬ್ರಿಟನ್ ಹಾಗೂ ಯುರೋಪಿಯನ್ ಒಕ್ಕೂಟದ EU ನಡುವೆ ಮುಕ್ತ ವ್ಯಾಪಾರ ಒಪ್ಪಂದವು FTA ಪೂರ್ಣಗೊಂಡಿದೆ. ಐರೋಪ್ಯ ಒಕ್ಕೂಟದಿಂದ ಬ್ರಿಟನ್ ಹೊರಬಂದ ಬಳಿಕ ಮಹತ್ವದ ಬೆಳವಣಿಗೆ ಇದಾಗಿದೆ. ಕಳೆದ ಜನವರಿ 31ಕ್ಕೆ ಒಕ್ಕೂಟದಿಂದ ಬ್ರಿಟನ್ ಹೊರಬಂದಿತ್ತು. ಬಳಿಕ ಎಫ್ಟಿಎಗೆ ಡಿಸೆಂಬರ್ 31ರ ಗಡುವು ಹಾಕಿಕೊಳ್ಳಲಾಗಿತ್ತು. ಗಡುವಿನ ಮೊದಲೇ ಇದು ಸಾಕಾರಗೊಂಡಿದೆ. ಇನ್ನು ಎರಡೂ ಸಂಸತ್ತುಗಳು ಇದಕ್ಕೆ ಅನುಮೋದನೆ ನೀಡೋದಷ್ಟೇ ಬಾಕಿ. ಸ್ನೇಹಿತರೆ, ಯುರೋಪಿಯನ್ ಯೂನಿಯನ್, ಯುರೋಪ್ ಖಂಡದ 27 ದೇಶಗಳ ಒಂದು ಒಕ್ಕೂಟ. ಎರಡನೇ ಮಹಾಯುದ್ಧದ ಬಳಿಕ ಪುಡಿಯಾಗಿದ್ದ ಯುರೋಪನ್ನ ರಿಪೇರಿ ಮಾಡಲು ನಾವೆಲ್ಲಾ ಒಟ್ಟಾಗಲೇಬೇಕು ಅಂತ ಅರಿತ ಯುರೋಪಿನ ದೇಶಗಳು ಯೂನಿಯನ್ ರೀತಿಯ ವ್ಯವಸ್ಥೆ ಮಾಡಿಕೊಳ್ಳೋ ಪ್ರಯತ್ನ ಆರಂಭ ಮಾಡಿದವು. ಹಲವಾರು ರೀತಿಯ ಒಪ್ಪಂದಗಳು ಏರ್ಪಟ್ಟು ಯೂರೋಪಿನ ದೇಶಗಳ ಮಧ್ಯೆ ಮುಕ್ತ ವ್ಯಾಪಾರ, ನಾಗರಿಕರ ಓಡಾಟದಂತ ವ್ಯವಸ್ಥೆ ರೂಪಿಸಿಕೊಂಡವು. 1993ರಲ್ಲಿ ದ ಟ್ರೀಟಿ ಆಫ್ ಮಾಸ್ಟ್ರಿಕ್ಟ್ ಮೂಲಕ ಅಫಿಷಿಯಲ್ ಆಗಿ ಈಗ ನಾವ್ ನೋಡ್ತಿರೋ ಯೂರೋಪಿಯನ್ ಯೂನಿಯನ್ ಬಂತು. ಇಲ್ಲಿ ದೇಶ ದೇಶಗಳ ಮಧ್ಯೆ ಯಾವುದೇ ವ್ಯತ್ಯಾಸ ಇಲ್ಲದಂತಾಯ್ತು. ವೀಸಾಪಾಸ್ಟೋರ್ಟ್ ಇಲ್ಲದೆ ಯುರೋಪಿನ ನಾಗರಿಕರು ಒಂದು ದೇಶದಿಂದ ಮತ್ತೊಂದು ದೇಶಕ್ಕೆ ಓಡಾಡಲು ಅವಕಾಶ ಸಿಕ್ತು. ಇಡೀ ಯುರೋಪೇ ಒಂದು ಮಾರ್ಕೆಟ್ ಥರ ಆಗಿ ಟ್ಯಾಕ್ಸ್ ಎಲ್ಲವೂ ಒಂದೇ ರೀತಿ ಆಯ್ತು. ಯುರೋ ಅಂತ ಸೆಪರೇಟ್ ಕರೆನ್ಸಿ ಬಂತು. ಸೆಪರೇಟ್ ಸ್ಪೇಸ್ ಏಜೆನ್ಸಿ ಬಂತು. ಹೆಚ್ಚು ಕಮ್ಮಿ 27 ದೇಶಗಳು ಸೇರಿ ಒಂದು ದೊಡ್ಡ ದೇಶ ಮಾಡ್ಕೊಂಡ್ರೆ ಹೇಗಿರುತ್ತೆ? ಆ ಮಟ್ಟಿಗೆ ತಮ್ಮ ಗಡಿಗಳನ್ನ ಓಪನ್ ಮಾಡ್ಕೊಂಡ್ರು. ಇಡೀ ಯೂರೋಪಿಗೆ ಒಂದು ಸೆಪರೇಟ್ ಯೂರೋಪಿಯನ್ ಪಾರ್ಲಿಮೆಂಟ್ ಕೂಡ ಸ್ಥಾಪನೆ ಆಯ್ತು. ಭಾರತ, ಶ್ರೀಲಂಕಾ, ನೇಪಾಳ, ಬಾಂಗ್ಲಾದೇಶ, ಪಾಕಿಸ್ತಾನ, ಮ್ಯಾನ್ಮಾರ್ ಎಲ್ಲಾ ಸೇರಿ ಯಾರ್ ಎಲ್ಲಿಗ್ ಬೇಕಾದ್ರೂ ವೀಸಾ, ಪಾಸ್ಪೋರ್ಟ್ ಇಲ್ದೆ ಓಡಾಡ್ಬೋದು, ಯಾರು ಎಲ್ಲಿ ಬೇಕಾದ್ರೂ ವ್ಯಾಪಾರ ವಹಿವಾಟು ಮಾಡ್ಬೋದು ಅಂದ್ರೆ ಹೆಂಗಿರುತ್ತೆ ಯೋಚನೆ ಮಾಡಿ. ಆ ರೀತಿ ವ್ಯವಸ್ಥೆ ಮಾಡ್ಕೊಂಡ್ರು ಯುರೋಪಿಯನ್ನರು. ಆರಂಭದಲ್ಲಿ ಎಲ್ಲಾ ಚೆನ್ನಾಗೇ ಇತ್ತು. ಆದ್ರೆ ಬ್ರಿಟನ್ನಲ್ಲಿ ಈ ವಿಚಾರಕ್ಕೆ ಸಂಬಂಧಪಟ್ಟ ಹಾಗೆ ನಿಧಾನಕ್ಕೆ ಅಸಮಾಧಾನ ಶುರು ಆಯ್ತು. ಈ ಅಸಮಾಧಾನ ಮುಖ್ಯವಾಗಿ ಮೂರು ಅಂಶಗಳ ಆಧಾರಿತ ಆಗಿತ್ತು. 1. ಬ್ರಿಟನ್ಗೆ ಸಂಬಂಧಪಟ್ಟ ಡಿಸಿಷನ್ಸ್ ಬ್ರಿಟನ್ನೇ ತೆಗೆದುಕೊಳ್ಳಬೇಕು 2. ವಲಸಿಗರ ಮೇಲೆ ನಿಯಂತ್ರಣ 3. ಗಡಿಗಳ ಮೇಲೆ ನಿಯಂತ್ರಣ ಇದರಲ್ಲಿ ಇತ್ತೀಚಿಗೆ ಯುರೋಪನ್ನ ಕಾಡಿದ ಅತಿದೊಡ್ಡ ಸಮಸ್ಯೆ ಅಂದ್ರೆ ಅದು ವಲಸಿಗರ ಸಮಸ್ಯೆ. ಮುಖ್ಯವಾಗಿ ಯುರೋಪಿನ ಕೆಳಗೇ ಇರೋ ಆಫ್ರಿಕಾದ ಉತ್ತರ ಭಾಗದ ಯುದ್ಧ ಪೀಡಿತ ಲಿಬ್ಯಾ, ಸಿರಿಯಾಗಳಿಂದ ಅಪಾರ ಪ್ರಮಾಣದಲ್ಲಿ ವಲಸಿಗರು ಯುರೋಪಿನ ಕಡೆ ಅಕ್ರಮ ವಲಸೆ ಶುರು ಮಾಡಿದ್ರು. ಜರ್ಮನಿಯಂತಹ ಕೆಲ ಉದಾರವಾದಿ ಯುರೋಪಿನ ದೇಶಗಳು ಗಡಿಗಳನ್ನ ತೆರೆದು ಒಳಗೆ ಬಿಟ್ಟುಕೊಂಡರು. ಜರ್ಮನಿ ಕೂಡ ಯುರೋಪಿಯನ್ ಯೂನಿಯನ್ನ ಭಾಗ. ಇದರ ಪರಿಣಾಮ ಈ ಅಕ್ರಮ ವಲಸಿಗರು ಯುರೋಪಿನಾದ್ಯಂತ ಹರಡಲು ಶುರುವಾದ್ರು. ಬ್ರಿಟನ್ಗೂ ಬಂದರು. ಜೊತೆಗೆ ಬರೀ ನಾವ್ ಮಾತ್ರ ಅಲ್ಲ ಉಳಿದ ಯುರೋಪಿಯನ್ ಯೂನಿಯನ್ ದೇಶಗಳೂ ಒಂದಷ್ಟು ವಲಸಿಗರಿಗೆ ಜಾಗ ಕೊಡಬೇಕು ಅಂತ ದೇಶಗಳ ಮಧ್ಯೇನೇ ವಾದ ವಿವಾದ ಶುರುವಾಯ್ತು. ಬ್ರಿಟನ್ ವಲಸಿಗರನ್ನ ಸೇರಿಸಿಕೊಳ್ಳೋಕೆ ಒಂಚೂರು ರೆಡಿ ಇರಲಿಲ್ಲ. ಹೀಗಾಗಿ ಬ್ರಿಟನ್ನಲ್ಲಿ ನಾವು ಇದರಿಂದ ಹೊರಬರಬೇಕು ಅಂತ ಆಂದೋಲನ ಶುರುವಾಯ್ತು. ಇದನ್ನೇ ಬ್ರೆಕ್ಸಿಟ್ ಅಂತ ಕರೆಯೋದು.. ಅಂದ್ರೆ ಬ್ರಿಟನ್ ಎಕ್ಸಿಟ್.. ಬ್ರಿಟನ್ಸ್ ಎಕ್ಸಿಟ್ ಆಫ್ ಯೂರೋಪಿಯನ್ ಯೂನಿಯನ್. 2016ರಲ್ಲಿ ಈ ಸಂಬಂಧ ಬ್ರಿಟನ್ನಲ್ಲಿ ಜನಮತ ಗಣನೆ ಕೂಡ ಮಾಡಲಾಗಿತ್ತು. ಆಗ ಜನ ಬ್ರಿಟನ್ ಹೊರಬರೋದೆ ಒಳ್ಳೇದು ಅಂತ ವೋಟ್ ಮಾಡಿದ್ರು. ಈಗಿನ ಪ್ರಧಾನಿ ಬೋರಿಸ್ ಜಾನ್ಸನ್ ಕೂಡ ಇದೇ ವಿಚಾರ ಇಟ್ಟುಕೊಂಡು ಚುನಾವಣಾ ಪ್ರಚಾರ ಮಾಡಿ ಗೆದ್ದು ಬಂದಿದ್ರು. ಇದೀಗ 4 ವರ್ಷಗಳ ಕಾನೂನು ಪ್ರಕ್ರಿಯೆ ಮುಗಿಸಿ ಈಗ ಬ್ರಿಟನ್ ಯೂರೋಪಿಯನ್ ಯೂನಿಯನ್ನಿಂದ ಸಂಪೂರ್ಣ ಹೊರಬಂದಿದೆ. ಆದ್ರೆ ಮುಕ್ತ ವ್ಯಾಪಾರ ಮಾತ್ರ ಮುಂದೆಯೂ ಹಾಗೇ ಇರುತ್ತೆ ಅಂತ ಅಗ್ರೀಮೆಂಟ್ ಮಾಡ್ಕೊಂಡಿದ್ದಾರೆ. masthmagaa.com